En stjerne blir født (film fra 1954)

En stjerne blir født (originaltittel A Star Is Born) er en amerikansk filmmusikal fra 1954, regissert av George Cukor. Judy Garland og James Mason spiller hovedrollene. Filmen er den første i en rekke med tre nyinnspillinger av dramafilmen Hollywood fra 1937. De andre nyinnspillingene er En stjerne blir født (1976) med Barbra Streisand og Kris Kristofferson i hovedrollene og A Star Is Born (2018) med Lady Gaga og Bradley Cooper i hovedrollene.

Garlands siste filmprosjekt på den tiden var Eros frister i sommersol (1950), og En stjerne blir født ble dermed promotert som skuespillerens «comeback». Filmen fikk god kritikk, og Bosley Crowther fra The New York Times kalte filmen «en av de flotteste dramafilmene om hjertesorg på årevis». Den ble nominert til seks Oscar-priser, blant annet for beste kvinnelige hovedrolle, beste mannlige hovedrolle og beste musikalmusikk.

 Handling 
Norman Maine (James Mason) er en filmstjerne med en karriere som er i ferd med å se sine siste dager. En dag møter han Esther Blodgett (Judy Garland), en ung sangerinne som drømmer om å komme opp og frem i verden. De forelsker seg, men den lykkelige fasaden slår sprekker når Esthers karriere tar av.

 Medvirkende 
 Judy Garland som Esther Blodgett / Vicki Lester
 James Mason som Norman Maine
 Jack Carson som Matt Libby
 Charles Bickford som Oliver Niles
 Tommy Noonan som Danny McGuire
 Amanda Blake som Susan Etting
 Lucy Marlow som Lola Lavery
 Irving Bacon som Graves
 Hazel Shermet som Libbys sekretær
 Nancy Kulp som Esthers nabo
 Frank Puglia som Bruno

 Utmerkelser 
mini|Judy Garland ble nominert til Oscar for beste kvinnelige hovedrolle.

En stjerne blir født ble nominert til seks Oscar-priser, men vant ingen.
Oscar for beste kvinnelige hovedrolle — Judy Garland
Oscar for beste mannlige hovedrolle — James Mason
Oscar for beste scenografi, farger — Malcolm C. Bert, Gene Allen, Irene Sharaff og George James Hopkins
Oscar for beste kostymedesign, farger — Jean Louis, Mary Ann Nyberg og Irene Sharaff
Oscar for beste sang — «The Man That Got Away»
Oscar for beste musikalmusikk — Ray Heindorf

Garland og Mason vant i tillegg hver sin Golden Globe for arbeidet i filmen.

Det amerikanske filminstituttet (AFI) har kåret filmen til tidenes 7. beste filmmusikal fra USA, samt tidenes 43. beste kjærlighetsfilm fra USA. Låten «The Man That Got Away» ligger i tillegg på listen over filmhistoriens beste amerikanske filmlåter. Filmen ble innlemmet i National Film Registry i 2000, et utvalg av filmer til bevaring i det amerikanske nasjonalbiblioteket Library of Congress, filmer som regnes som «kulturelt, historisk og estetisk betydningsfulle».

 Referanser 

 Eksterne lenker 


Kategori:Filmer fra 1954
Kategori:Filmmusikaler fra USA
Kategori:Romantiske dramafilmer fra USA
Kategori:Engelskspråklige filmer
Kategori:Nyinnspillinger av filmer
Kategori:Filmer bevart i USAs nasjonale filmregister